
Poezia, rădăcina credințelor primordiale 


Cea mai veche carte a omenirii, „Shu” („Nobil şi 
mare”), scrisă între anii 2357-6627 înainte de Hristos, 
când Confucius impune puterea Fiului Cerului pe pă- 
mânt, consacra poezia drept rădăcină a credințelor pri- 
mordiale. Numai că poeţii, de regulă asceţi, aveau, cică, 
doar revelaţia Spiritului sau a Sinelui Universal, dar nu şi 
înţelegerea Lui, iar după o îndelungată perioadă în care 
me-morarea şi recitarea însemnau şi defineau pietate, a- 
par maeştrii (învățătorii — primii critici literari) şi ucenicii 
(discipolii), care fixează, printr-un dialog excelent pre- 
meditat, dogmele religiilor care s-au desprins dintr-un dat 
iniţial. De la Ti şi Shun ai începuturilor cărți „Shu”, de la 
Rishi şi Sauti, fiul lui Suta, care încep dezbaterile în „Adi 
Parva” (primul capitol din „Mahabharata”)şi până la „Di- 
alogurile” lui Platon, „în această lume, atunci când a fost 
lipsită de strălucire şi de lumină şi când era învăluită, 
peste tot, de întuneric total” (Adi Parva, I, p. 3), s-au im- 
pus iluminările şi iluminaţii, deşi, în mod paradoxal, ei ne 
şi anti-poeţii au fost cei care au transformat „luga surry- 
annya” („limba iluminării”) în „banala literatură” a texte- 
lor din ce în ce mai nepoetice, dar care, dincolo de apa- 
renţa filosofică, deveneau din ce în ce mai persuasiv epi- 
ce, odată cu inventarea pildei, adică a unui gen de proză 


scurtă care aparent „luminează” şi cele mai întunecate 
minţi. 


Că poezia este rădăcina credințelor o probează re- 
perele versetelor, în care au fost scrise, mai târziu, adică 
la cumpăna mileniilor de răscruce, toate cărțile religioase 
pe care se bazează religiile încă viguroase, deşi teribil de 
putrede, de pe acest pământ. Religii care nu diferă între 
ele decât prin atributele Sinelui Universal, atribute care 
au devenit dominante în religiile târzii, căci, aşa cum îi 
mărturisea Odin („Tatăl tuturor”), fecioarei înțelepte Vo- 
luspo, „majoritatea acestor nume” i-au fost oferite Tatălui 
Nostru „pentru că multele comunităţi diferite din lume, 
toate vorbind limbi diferite, au simţit nevoia să-i traducă 
numele în limbile lor, pentru a putea să-l venereze şi să i 
se închine”. Şi ştiut este că, pe lumea aceasta, chiar şi 
muzele s-au născut din capul lui Zeus (Deaus se numea 
cerul zilei, în religiile începuturilor). 


„Tatăl tuturor”, deci „Tatăl nostru”, s-a substituit 
Sinelui Universal, cel care, împreună cu Sinele indivi- 
dual, trăia „în grota inimii, ca lumină şi umbră” (Karha- 
Upanishad |, p. 31)”, datorită cultului străbunilor care „se 
îngropau în cer” (prin incinerare sau prin încredințarea 
trupurilor păsărilor de pradă), de unde şi revelaţia că „Pă- 
rinţii şi Zeii sunt una” (Mahabharata,VII, p. 65), pentru 
că, „de acolo, de sub copacul sfânt, / au venit fecioarele 
tari în înţelepciune / şi au făcut legile pentru fiii oame- 
nilor / şi au stabilit cursul sorții lor” (Voluspo, 20, p. 9) 
şi, astfel, s-au tot ivit, drept eclipse ale spiritului, „noduri 
ale Timpului care nu pot fi luat în discuţie” (The Canon 
of Shu, p. 22), dovadă că „cunoaşterea naturală aduce un 


rezultat, iar cunoaşterea supranaturală, altul” (Eesha-U- 
panishad, p. 16). 


Nu vreau să lunec spre o dezbatere despre frumu- 
sețea nedogmatică a poeziei ancestrale, cea în care „spi- 
ritul se cunoaşte prin revelaţie. Aceasta duce la libertate. 
Aceasta duce la putere. Revelația este biruința asupra 
morţii” (Kena-Upanishad, 2, p. 21) şi cu atât mai puţin 
despre degenerescenţa ei în religii, odată cu abandonarea 
limbajului iluminării, în favoarea şi favorul vanei litera- 
turi a dogmelor. Vreau doar să vă reamintesc tuturor că 
poezia este şi rădăcina credințelor, şi a vieţii, în compli- 
cata ei despletire de sensuri, de țeluri şi de utopii (|. D.). 


păşeşte dezinvolt prin veşnicie 


cu anul ăsta o să stau la masă 

sub cetina încetei vremuiri 

ca să ascult cum stelele apasă 
punând stigmate peste amintiri 

ŞI o să-i spun la fel ca unui mire 
câte am dus sisific spre-nălţimi 

şi-o să-l atârn cu umbra mea subțire 
de legendarea vechilor vechimi, 


apoi cu păsări se va umple cerul 
care-şi alungă pe sub ger lăstunii 

în cântecul acesta — efemerul 

în care-şi află sufletul nebunii 

în vreme ce-şi distrează doar stăpânii 
care-i întrec mereu în nebunie, 

deja aud cum cântecul ţărânii 
păşeşte dezinvolt prin veşnicie 


prelingerea-nfloririlor în verbe 


dar o să vină primăvara, 

sunt seve care-au început s-o cânte 
şi fără veste se-nveleşte ţara 

în verdele vestirii sale sfinte: 

pe prispa casei mele ancestrale 
precum un zeu străvechi o mai aştept 
şi-aud adesea cum cântecul de jale 
jertfeşte păsări umărului drept, 


dar o să vină, sigur o să vină 

ca să-i închin ofrande cu migală 
pe drumul prefăcut de luna plină 
pe care se va-ntoarce triumfală 
ca să-mi adune alte primăveri 

în sângele ce dintr-odată fierbe 
de parcă-ar retrăi din ieri în ieri 
prelingerea-nfloririlor în verbe 


căci nu-i cuprind nici timpul şi nici spaţii 


în pâinea asta e un lan de grâu 

pe care toţi l-am condamnat la moarte 
şi-am şi ţinut şi stelele în frâu 

doar prin văzduhul care ne desparte, 
căci e în noi o teamă de nimic 
şi-nchipuim speranţe în oglindă, 

deşi destinul boabelor din spic 
zvâcnind nelinişti încă ne colindă, 


dar pâinea-i bună şi durează viaţă, 

aroma ei prin sânge se răsfrânge 

spre cerul larg ce-n taină o învaţă 

şi-n primăvara boabelor o plânge, 

dar sunt ţărani ce-au semănat pe cer 
păşind agale printre constelații 

şi devenind la rândul lor mister 

căci nu-i cuprind nuci timpul şi nici spaţii 


s-o pun în buzunarul de la piept 


pe malul cerului doar stuful cântă 
litanii vechi, de oameni neștiute, 
dacă-aş păşi pe bolta asta sfântă 
m-ar aştepta doar căi necunoscute, 
deşi le simt cu capătul în mine 

şi slobozite spre neantul zării 
unde-mpleteşte plase nu ştiu cine 
înfăşurat în ceața depărtării 


şi-aş vrea să-l strig şi poate-aş vrea să-l chem, 
dar nu răspunde de nu-i zici pe nume, 

iar de-aş greşi că-ar dispărea mă tem, 

deja-i uitat în depărtări de lume, 

şi-nfricoşat că în curând l-oi pierde 

deschid fereastra înspre cer şi-aştept 

invazia de primăvară verde 

s-o pun în buzunarul de la piept 


ci vinul sfânt şi-n veci nemuritorul 


pătrunzătoare-1 taina şi vibrează 
mult mai adânc în toate ca misterul 
căci omul frânt de dogme nu cutează 
să îşi măsoare sufletul cu cerul, 

deşi în suflet de vecii încap 

ŞI trup, şi orizont, şi univers, 

iar caii vremii se desprind din trap 
odihna să şi-o afle într-un vers, 


căci sufletul e necuprinsul veşnic 

din care numai dogma ne-a desprins 
ca să cerşim lumina dintr-un sfeşnic 
ŞI s-o uităm pe cea din necuprins, 
şi-astfel stăpânul se transformă-n rob 
când se confundă vinul cu ulciorul, 
deşi străbunii nu înseamnă-un ciob 
ci vinul sfânt şi-n veci nemuritorul 


deci ce-mi rămâne să-mi apropii? 


s-aprind luminile-n Ardeal 
şi-n ceruri călăreţul sferic 
discret gonit de întuneric 
abia mai cântă din caval, 
fecioara-şi pune iarăşi voalul 
şi-apare-n straie aurite 

să strângă umbrele doinite 
pe care le-a lăsat cavalul: 


să spun ceva, să-nvăţ să tac, 

cu sufletul să umplu spaţii 

sau să ascult în generaţii 

cum toate-n slove se prefac 
şi-nspre târziu le cântă popii 
indiferenți doar ca eres 

lipsit de orice înţeles, 

deci ce-mi rămâne să-mi apropii? 


10 


un altceva să-nceapă-apoi să fie 


abia în munţi mi-am regăsit cămaşa 
cândva adusă-n dar de ursitoare 

încă sclipeşte pur în uriaşa 

întindere de alb şi de ninsoare, 

aş vrea s-o-mbrac pe sufletul de mire 
pe care l-au durat în timp străbunii, 
dar e atât de calmă şi subţire 

şi-ar pârjoli-o fruntea cu cărbunii 


atâtor gânduri strânse de o viaţă 

şi duse mai departe spre departe 
prin cântecul târziu ce mă învaţă 
cum să adorm în pagini dintr-o carte 
pe care-am scris-o presurând clipite 
ce mi-au muşcat din trup cu lăcomie 
ca sufletu-mi cu pleoape ostenite 

un altceva să-nceapă-apoi să fie 


11 


doar stele desprinse ca ninsori 


prin munţi o spuză de omăt palpită, 
iar zeii vechi în pietre se închină 
şi-mi recunosc căderea în ispită 

sub cerul tău albastru, Bucovină: 

în codrii tăi încă-mi respiră naiul 

şi n-am să pun o daltă să-l desprindă 
căci cântecul nescris îşi ştie raiul 

şi n-am să-l las în mine să se-aprindă, 


deşi mă dor cuvintele nescrise 

pe care ţi le-ntind drept moştenire 

când fără veste cu Moldova mi se 

arată zeii vechi, să mă respire, 

la vremea vremii-n stânci să mă sloboadă, 
să pot să-ntâmpin Soarele în zori, 

iar noaptea în panere să pun roadă 

doar stelele desprinse ca ninsori 

se-arată Luna horelor sfielnic 


aud duzina de arcane 

în patru hore cum se-adună 
prin munţii osteniţi de strane 
durate-n razele de lună 

şi văd Crăiasa cum se-arată 
înfăşurată în zăpezi 

ca să ne cheme disperată 

în ceea ce-ai uitat să crezi, 


iar datinile ancestrale 

de paşi cu umbra se agaţă 
sperând că undeva pe cale 

vom înţelege şi ce-i viaţă 

şi care-i rostul de a fi 

doar prin popor întru vremelnic 
şi-arcanele se-ncheagă şi 
se-arată Luna horelor sfielnic 


încearcă, suflet, să te-nfrunţi! 


călătoresc din zare-n zare 
să-mi caut noul început 

de parcă-n păsări călătoare 
destinul zilnic l-am pierdut, 
că-aşa sunt eu, ca o revoltă 
ce se dezice doar de sine, 
şi-amestec stelele pe boltă 
să mă slobod de legi divine, 


dar mult sperata libertate 

nici că o ştiu de unde-ncepe 
deşi izvoarele curate 

se zbat în vene (le-oi pricepe?) 
ca să mă simt un fel de munte 
pierdut de vremuri printre munţi 
cu cerul — spinii de pe frunte — 
încearcă, suflet, să te-nfrunţi! 

pentru popasul vieţii pământeşti 


să nu îţi pierzi nădejdea, frate, 
în tine Dumnezeu şi veşnicia 
aprind numai lumini adevărate 
şi eşti dator să desluşeşti făclia 
ŞI s-o ridici deasupra lumii tale 
spre risipirea beznelor ce-apasă 
ca lespedea pe sufletele goale 
şi care-n voia beznelor te lasă: 


deschide cartea căci e scrisă-n tine 
drept suflet de părinţii din părinţi 
şi-nţelegând mesajele divine 
desfă-nţelesul nodului în dinți 

şi bucură-te iar de libertate 
şi-nvaţă cu toţi porii s-o trăieşti 
cum ţi-i ursit dintotdeauna, frate, 
pentru popasul vieţii pământeşti! 

spune cântecul, apoi. Şi tace 


îmi sunt dragi şi cărţile durate, 
nicovala nopţilor le ştie 

izbăvind scântei învolburate, 
clocotind de verbe-n poezie, 

dar mai dragi şi mai presus de toate 
mi-s nepoţii falnici şi copiii 

căci prin ei mai sorb eternitate 

ŞI-s mai viu în toate decât viii: 


cuibul meu, sub streaşina cerească, 
e ca o întoarcere în file 

pentru vindecarea cea firească, 
haide, însoţeşte-mă, copile, 
să-nţelegi şi tu că vremea nodul 
doar prin viaţa vieţii îl desface 
când îşi urcă înspre ceruri rodul! — 
a spus cântecul apoi. Şi tace. 

la ultima întoarcere, Suceavă 


o pasăre vâsleşte ca o cruce 
ce-mprăştie-n singurătăţi osândă, 

iar trenul nopţii vinovat mă duce 
printre copacii trişti ce stau la pândă, 
apoi vin munţii piatră peste piatră 
abia-nvelite-n liniştea pădurii, 

pe cer cărbunii se desprind din vatră 
când se furişă-n galaxie furii 


şi ard nelinişti suple în lumină 

şi toate peste suflet îmi apasă 

căci merg să-mi smulg un vârf de rădăcină 
ca să mă-ntorc definitiv acasă, 

deja mă doare carnea prin urmaşi, 

iar pasărea nu-i cruce, ci otravă, 

O, cât de-ncet mi te desprinzi din paşi 

la ultima întoarcere, Suceavă!... 

să le fiu suflet viu în calendar 


va fi ca să mă nasc întâia oară 

pe bolțile măreţei Transilvanii 

şi mi-or ajunge brazii subsuoară 
să-mi cânte ancestralele litanii, 
dar rădăcina mi-a rămas în munte 
să însoţească paznicii în noapte, 
să fie pace-n templele cărunte 
întotdeauna doldora de şoapte 


ca să le-ascult chiar dacă sunt departe 
albit de ierni aproape fără număr, 

dar respirând prin pagina de carte 

ce-mi poposeşte pasăre pe umăr: 
încredinţat că n-o să bag de seamă 

când mă voi naşte-ntâia oară iar 

ascult cum brazii-mi cântă şi mă cheamă 
să le fiu suflet viu în calendar 

în aşteptarea naşterii mele 


în iarna mea încă există spaţii 
pentru ninsori şi pentru jar în vatră 
şi vânătorii urcă-n constelații, 

iar câinii galaxiilor îi latră: 

acolo sus cărarea-i pregătită 

şi-o tot veghează şiruri de străbuni, 
iar lăutarii cântă şi s-agită 

când toţi ai mei dansează pe cărbuni, 


vor să îmi vadă sufletul subţire 
cum a crescut din ceea ce mi-au dat 
şi focuri, focuri se grăbesc să-nşire 
pe calea mea prin cerul cel curat, 
mă vor purta cu hora lor prin multe 
nedesluşiri ascunse în eres 

şi-n jurul meu s-or aduna s-asculte 
doar clipele ce-au fost cu înţeles: 


şi-apoi va fi sau nu va fi nimic, 
numai neantul veşniciei sfânt, 

da-s hotărât şi cerul să-l despic 

să-i pot privi pe-ai mei de pe pământ 


19 


în cântecul prin care trec şi eu 


în ţara mea şi Dumnezeu păşeşte 

pe ulițele fiecărui sat 

şi-l văd şezând cu oamenii la sfat 

şi depănându-şi tainica poveste: 
spre miezul nopţii, învelit în stele, 
pe câte-o prispă veche mai adoarme, 
iar umbrele pe zări încep să sfarme 
şiraguri de cuvinte în mărgele; 


în ţara mea femeile sunt sfinte 

prin prunci aduşi dumnezeirii-n dar, 
chiar dacă-s izgonite din altar 

ele sădesc şi-n viitor cuvinte 

căci sunt surori Fecioarei pe vecii 
pecetluind cu zâmbetul de mamă 
izvoarele din munţi, care le cheamă 
să nască verbul sacrei poezii; 


în ţara mea sunt pavăză bărbaţii 
acestui fără seamăn colţ de rai 

în care codrii cosmicului nai 

petrec şoptind povestea-ntregii naţii 
de oameni care-l ştiu pe Dumnezeu 

în preajma lor, ba chiar şi mai aproape 
la cumpăna de vremuri şi de ape 

în cântecul prin care trec şi eu 


nu mai există loc curat 


în cer, din cele patru muze 

au mai rămas în viaţă două 

şi trag zăvoarele de rouă 
peste cuvinte, peste buze — 
s-a pus că două n-au murit, 
ci-au coborât pe veci în munţi 
să-şi afle mirii cei cărunţi 

pe care i-au întinerit, 


iar noi, sub două anotimpuri, 
rămânem fără sărbători, 

se-aud seminţele în zori 

cum se deşteaptă pe sub câmpuri 
ca să viseze rod bogat 

şi floare-n lume lângă floare, 
deşi de mult nici în urare 

nu mai există loc curat 

căci adevăru-nseamnă libertate 


când ştiu că îmi trăiesc abia o viaţă 
şi că mai sunt vreo şase de trăit, 

cu cerul mă aşez iar față-n față 

ca să-l întreb de ce m-a surghiunit, 
ce vini astrale-au fost la judecată 
încât să ispăşesc doar prin a fi 
când ştiu că roua cea imaculată 
vesteşte rostul pentru-o nouă zi, 


iar cerul se înfurie şi tace 

de parcă-ar vrea mai multe condamnări 
la viaţă ţi-n destine se preface 
întreaga-mi rătăcire printre zări 
şi-atuncea văd cum cerul în răspăr 

a tras obloane grele peste toate 

să nu ajung nicicând la adevăr, 

căci adevăru-nseamnă libertate 

matrice împlinirii prin perechi 


sunt tânăr, Doamne, deşi trupu-mi este 
ruina unei vechi împărăţii, 

căci de pe cruci coboară în poveste 
drept mântuire numai cei ce-s vii, 
numai acei care trăiră clipa 

nepăsători la orice-nşiruire, 

iar pasărea mi-a-mprumutat aripa 

să pot răzbi mult mai presus de fire, 


şi n-ai ce face, Doamne, cu făclia 
care-mi consacră lunga tinereţe 

căci m-am desprins de mult din acalmia 
frivolei dogme, care-mi dă bineţe 

doar ca să-mi prindă sufletul în gheare 
şi să-l frământe într-un stei străvechi, 
iar primăvara-n suflet îmi răsare 
matrice împlinirii prin perechi 

precum o aură-n destin 


îmbătrânim!, strigau copacii 
din necuprinderea pădurii, 
iar sus, în ceruri, vârcolacii 
se strecurau tiptil ca furii 
cătând spre arborii mai tineri 
ce se-nfăşoară în lumină, 

era pe-atunci o zi de vineri 
şi sâmbăta urma să vină, 


dar se blocase calendarul 
într-un eres dintotdeauna 

şi am văzut cum din nectarul 
prezentului sorbise Luna 
şi-am şi cerut atunci o cupă 
din spuza zorilor ce vin, 

dar cântecul crescuse după 
precum o aură-n destin 

spre univers deschid nişte ferestre 


aş vrea să ştii că am trăit frumos, 

că mi-am făcut din cerul larg cămaşă, 
că mi-am iubit iubitele din faşă 
până-n a doua zi după Hristos, 

aş vrea să ştii că umbra mi-i povară, 
deşi o târâi ca un edecar, 

şi o aud scrâşnind pe minutar 

în alte nopţi din altă primăvară, 


căci mi-a fost dat să mă tot nasc din nou 
de câte ori planeta se scufundă, 

iar apele renaşterii inundă 

prin ce am fost ecou după ecou 

ca să mă-ntorc în bucium şi-n poveste 
să beau din cupe ultimul eres, 

dar până-atunci, din ce în ce mai des, 
spre univers deschid nişte ferestre 

oameni, la mulţi ani! 


unii vor muri în noaptea asta, 
nu-i nimic, căci alţii se vor naşte, 
taina e norocul şi năpasta, 

cerul e prea sus, nu ne cunoaşte 
şi nu-i pasă că se văd lumini 

ca un puls de inimi în ferestre: 
nu există ispăşiri, nici vini 

colo, în tăriile agreste, 


doar aici, sub veşnică minciună, 
se mai speră-n câte un răspuns 
Şi se-azvârle cu speranţe-n lună 
ca s-ajungă-n şi mai nepătruns: 
prea târziu, e totul prea departe 
şi de-atâta vreme nu îi pasă 

că ne prăbuşim încet în moarte, 
că în lună plânge o mireasă 


lunecare lumii în eresuri 

prin brutală rupere din sacru 
şi nu mai există înţelesuri, 
totul e un amplu simulacru 
cu valori lipsite de valoare 
care vând doar ce nu are preţ, 

uneori cădem în închinare 
sub aceleaşi stoluri de ereți, 


dar se schimbă anul, numărăm supuşi 
ceea ce există fără de schimbare, 
urătorii ceartă vremea pe la uşi 
aruncând pe praguri câte o urare 

care e aceeaşi, vine din neant 


şi-n neant se pierde ca orice minciună: 


zarurile veşnic vor cădea pe cant, 
vai, atât de singuri suntem împreună! 


şi se-aud prin spaţii vorbele în vânt, 
urătorii cântă, gazdele ascultă, 
pacea-i doar o clipă beată pe pământ, 
bubuit de arme veşnic o insultă, 

dar năimeşte anul nou cu bucurie, 
bolovanii cosmici, totuşi bolovani, 
strălucesc în ceruri, parcă vor să fie 
o urare vie: Oameni, la mulţi ani! 

altarul sfânt al casei mele 


aştept întoarcerea luminii 

şi rezemat de Capricorn 
ignor de-atâta vreme spinii 
răpit de sunetul de corn 
prin care unicul Moş Vreme 
mă recunoaşte drept urmaş 
şi nu-ncetează să mă cheme 
să calc pe cosmicul făgaş, 


dar mugurii prin crengi s-agită 
cerându-mi să rămân de strajă 
plătit cândva cu o clipită 

de neasemuită vrajă, 

atunci când poate mai deplină 
decât îi fuse dat să fie 

lumina ce-o aştept să vină 

să o cioplesc în poezie 


va creşte brazdă şi speranţă 
din lutul zilei până-n stele 
sfințind cu roua de pe clanță 
altarul sfânt al casei mele 


târzia cale spre belşug prin pace 


prin sat s-aude în răspăr o bandă 

ce cântă legea-n stranii armonii: 

ni-i sufletul prin vremuiri ofrandă 
sub mirul sfânt al sfintei bucurii 
şi-aproape văd cum cerul se deschide 
să umple-n taină suflete cu vin: 

în noaptea asta nu se mai divide 
destinul meu de cosmicul destin, 


în noaptea asta sunt înalt ca sfinţii 
întins sub stele brazdă de sub plug 
şi-mi tropotesc strămoşii şi părinţii 
prin grâul care scapără belşug 

încât mă simt numai cu grâul frate 
şi-nfrunt cu el aceleaşi veşnicii, 
prin sat se-aud cântări adevărate 
vestindu-mi legea-n stranii armonii, 


iar pruncul sfânt drept zâmbet ni se-arată 
să vindece prin vremuri mai încoace 
când degetul-luceafăr ne arată 

târzia cale spre belşug prin pace 

închinăciunea celui ce se-nchină 


de nu s-ar naşte-n fiecare an 
definitiv l-am pierde în departe 
şi-ar fulgui în jur cu frunze moarte 
din lumea lui de patimi şi alean, 
dar naşterea mereu i se repetă 

ca sufletul în noi să reînvie 

ŞI să respire şi din veşnicie 

o lacrimă prin care se regretă 


că noi trăim mereu a doua zi, 

dar nici măcar nu mai băgăm de seamă 
că naşterea de-atâta timp ne cheamă 

să învăţăm şi rostul de a fi, 

să desluşim lăuntrica lumină 

în care el din moşi-strămoşi se-ntrupă 
să poarte-n coastă rana ce astupă 
închinăciunea celui ce se-nchină 

nişte stele şi-n poeme! 


haide, murgule rotat, 

să-ţi pun şeaua, să te-ncingă 
căi lactee — pe-nserat 

ursa mare-n partea stângă 
să îmi fie mie scară 

ca să urc uşor în şa 

să gonim spre primăvară 

şi când mantia de nea 


de pe umeri o să-mi pice 

să ar fol de semănat 

ŞI s-aud cum ceru-mi zice: 
leru-i rod îmbelşugat, 

leru-i toţi ai tăi să-ţi fie 
şi-ntru ler să se-mplinească, 
anul nou cu bucurie 
sufletul să-ţi desluşească, 


haide, murgule, du-dii, 
scapără-ţi copita-n vreme 
Şi presoară argintii 

nişte stele şi-n poeme!... 

leru-i ler şi iarăşi ler 


s-a văzut pe cer cum coase 
lăcrimată de mister 

doar lumini miraculoase 

o fecioară leru-i ler 

şi toţi pruncii se perindă 
fericiţi ca să-i închine 
universul drept colindă 

şi să-i prindă un ciorchine 
de flori dalbe sus, pe cer, 
leru-i ler şi iarăşi ler, 


şi nu-i suflet să încapă 

doar în trupul ce-l cuprinde, 
aripi se desprind din pleoapă, 
universul se aprinde 

şi o sfântă bucurie 
ne-mpresoară, ne alină 

cu-un colind din veşnicie 
care nouă ni se-nchină 

cu flori ninse dalb din cer 
leru-i ler şi iarăşi ler... 

căci fără cântec nimeni nu există 


la bătrâneţe eşti din nou copil, 

dar nu e mâna care să-ţi ajute 
şi-auzi prin sânge timpul cum ascute 
nostalgic nişte muguri de april, 
deşi-i pierdută veşnic primăvara 

de care ai nevoie şi-o mai speri 
şi-auzi cum luna poposeşte-n ieri 
doar ca să-şi acordeze iar vioara 


căci fără cântec nimeni nu există 
chiar dacă trece încă pe cărări 

şi seamănă seminţe-n depărtări 
doar ca peceţi de fire optimistă, 
căci ocrotirea mâinii părinteşti 
rămasă-n veghea ierbilor din zare 
lipseşte-atât de mult încât ne doare 
dumnezeieşte plaiul cu poveşti 

cuprins 


Poezia, rădăcina credințelor primordiale p. 2 


păşeşte dezinvolt prin veşnicie p. 5 
prelingerea-nfloririlor în verbe p. 6 
căci nu-i cuprind nici timpul şi nici spaţii p. 7 
s-o pun în buzunarul de la piept p. 8 

ci vinul sfânt şi-n veci nemuritorul p. 9 
deci ce-mi rămâne să-mi apropii? p. 10 
un altceva să-nceapă-apoi să fie p. 11 
doar stele desprinse ca ninsori p. 12 
se-arată Luna horelor sfielnic p. 13 
încearcă, suflet, să te-nfrunţi! p. 14 
pentru popasul vieţii pământeşti p. 15 
spune cântecul, apoi. Şi tace p. 16 

la ultima întoarcere, Suceavă p. 17 

să le fiu suflet viu în calendar p. 18 

în aşteptarea naşterii mele p. 19 

în cântecul prin care trec şi eu p. 20 

nu mai există loc curat p. 21 

căci adevăru-nseamnă libertate p. 22 
matrice împlinirii prin perechi p. 23 
precum o aură-n destin p. 24 

spre univers deschid nişte ferestre p. 25 
oameni, la mulți ani! p. 26 

altarul sfânt al casei mele p. 28 

târzia cale spre belşug prin pace p. 29 
închinăciunea celui ce se-nchină p. 30 
nişte stele şi-n poeme! p. 31 

leru-i ler şi iarăşi ler p. 32 

căci fără cântec nimeni nu există p. 33 

